ΠΕΡΙΛΗΨΗ- ΣΥΝΕΝΤΕΥΞΗ ΜΕ ΤΟΝ Μ. ΑΠΟ ΑΦΓΑΝΙΣΤΑΝ

Η συνέντευξη πραγματοποιείται στα πλαίσια του ερευνητικού προγράμματος HumanCity, ανάμεσα στον Μ. από Αφγανιστάν και τον ερευνητή Ervin Shedu. Αποτελεί μέρος σειράς συναντήσεων που λαμβάνουν χώρο στην Αθήνα, στα λεγόμενα ‘patogh’, δηλαδή στους χώρους συνάντησης Αφγανών και Ιρανών προσφύγων. Η συνομιλία ανάμεσα σε ερευνητή και αφηγητή βασίζεται σε μια σχέση τουλάχιστον τεσσάρων ετών. Ο Μ, τριάντα πλέον χρονών, περιγράφει τη διαδρομή που ακολούθησε από το Αφγανιστάν, στο Ιράν και στη συνέχεια, στη Σάμο και την Αθήνα – ενώ, έχουμε ήδη πληροφορηθεί από τον ερευνητή για το ταξίδι του Μ στην Ελβετία όπου ολοκλήρωσε τις σπουδές του. Στη συνέντευξη ο αφηγητής αναφέρεται στις δυσκολίες που αντιμετωπίζουν, κυρίως, οι άνδρες που είναι μόνοι, τόσο ως αιτούντες άσυλο όσο και ως αναγνωρισμένοι πρόσφυγες. Μιλά για τη σημασία των κοινωνικών δικτύων και την ανάγκη δημιουργίας σχέσεων φιλίας, ειδικά για ανθρώπους που δεν έχουν οικογενειακούς και συγγενικούς δεσμούς. Μας μεταφέρει τις προκλήσεις στην αναζήτηση στέγασης, ειδικά στην περίπτωση των αναγνωρισμένων προσφύγων που ζουν στην Αθήνα, ενώ παρακολουθούμε την πορεία του στην πόλη ανάμεσα στο δρόμο και σε καταλήψεις. Αναφέρεται και στη δυνατότητα αναζήτησης εργασίας, στη σημασιοδότηση της εργασίας από τους Αφγανούς και σε μια από τις βασικές διεξόδους των αιτούντων άσυλο και των αναγνωρισμένων προσφύγων, που είναι ο εθελοντισμός και ο χώρος της διερμηνείας. Παράλληλα, σε σχέση με το τελευταίο, ασκεί κριτική στη μη ισότιμη μεταχείριση προσφύγων και διεθνών εθελοντών από συγκεκριμένες ομάδες ανθρωπιστικής δράσης. Στη συνομιλία μαθαίνουμε και για τις εθνοτικές συγκρούσεις στο Αφγανιστάν και πώς αυτές επανασημασιοδοτούνται στην Ευρώπη. Μιλά για τους τόπους λατρείας στην Αθήνα, τη συνάντηση με Πακιστανούς μουσουλμάνους και τις διαφορές ανάμεσα σε Σουνίτες και Σιίτες. Ο ομιλητής συγκρίνει τις εμπειρίες και τα δίκτυα στήριξης Πακιστανών οικονομικών μεταναστών, όπως τους περιγράφει, με αυτά των Αφγανών προσφύγων και, βασισμένος στις προσωπικές του εμπειρίες, τονίζει το ρόλο των δικτύων που οι Αφγανοί δημιουργούν, κυρίως, κατά τη διάρκεια της διαδρομής τους προς την Ευρώπη. Ταυτόχρονα, τονίζει τις οικονομικές διαφορές και ανισότητες ανάμεσα σε Ιρανούς και Αφγανούς και πώς αυτές διαμορφώνουν την πορεία και διαδικασία ενσωμάτωσης σε μια ευρωπαϊκή χώρα.